CELEX: 
Language: bg
Date: 2021-09-27 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) № 236/2012 на Европейския парламент и на Съвета с промяна на съответния праг за уведомяване за значителни нетни къси позиции в акции

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               1.1.Общ контекст
            
            
               С Регламента за късите продажби
                  1
                се създава набор от хармонизирани правни норми, с които се повишава прозрачността на значителните нетни къси позиции на инвеститорите, намаляват се рисковете при непокритите къси продажби и суаповете за кредитно неизпълнение и се предоставят на националните регулатори и на Европейския орган за ценни книжа и пазари (ЕОЦКП) правомощия за намеса при извънредни обстоятелства (напр. временно ограничаване или забрана на късите продажби).
            
            
               С настоящия делегиран регламент се цели да се направят по-прозрачни за компетентните органи значителните нетни къси позиции в акции. Компетентните органи трябва да бъдат уведомявани за нетните къси позиции, за да могат да следят късите продажби и при необходимост да проучват тези от тях, които биха могли да предизвикат системни рискове, да представляват злоупотреба или да причинят пазарен хаос (праг от 0,2 % от емитирания акционерен капитал и всеки 0,1 % над този процент). Регламентът за късите продажби позволява на ЕОЦКП да предприема извънредни мерки, като например временно да понижава този праг.
            
            
               Освен това, за да се реши въпросът с адекватността на съответния праг за уведомяване спрямо развитието на финансовите пазари, с Регламента за късите продажби се въведе механизъм, който позволява на ЕОЦКП да отправя становище до Комисията за промяната му, а на Комисията — да приема делегирани актове в тази връзка. 
            
            
               С настоящия делегиран акт се променя съответният праг за уведомяване на компетентните органи за значителни нетни къси позиции в акции. Този праг първоначално бе определен на 0,2 % от емитирания акционерен капитал на даденото дружество (и всеки 0,1 % над този процент) в резултат на извършения през 2010 г. от Европейския комитет на регулаторите на ценни книжа анализ (ЕКРЦК)
                  2
                за определяне на такива прагове за уведомяване, които да предоставят полезна информация на компетентните органи и пазарните участници, без да пораждат прекомерно нормативно бреме за инвеститорите. Прагът за уведомяване бе променен през 2013 г.
                  3
               , което обаче се оказа твърде рано за натрупване на съдържателни данни, тъй като Регламентът за късите продажби започна да се прилага едва на 1 ноември 2012 г.
            
            
               На 21 декември 2017 г. ЕОЦКП предостави на Комисията техническо становище по някои елементи от Регламента за късите продажби
                  4
               , което включваше анализ на ефективността на прага за уведомяване, който изглежда все още подходящ. При обществената консултация на ЕОЦКП обаче обратна информация бе получена само от малък брой заинтересовани страни. 
            
            
               През февруари 2020 г. избухването на пандемията от COVID-19 породи значителен натиск за продаване на активи и необичайни ценови амплитуди, изразяващи се в значителни по мащаб низходящи ценови спирали, засегнали емитентите от всички сектори на финансовите пазари. Същата година и въпреки частичното възстановяване на цените на акциите в рамките на ЕИП, пандемията от COVID-19 продължи да засяга реалната икономика, като общата перспектива за бъдещо възстановяване остава несигурна. На 16 март 2020 г. ЕОЦКП упражни предоставените му с член 28 от Регламента за късите продажби правомощия за намеса при извънредни обстоятелства и взе решение
                  5
                да понижи от 0,2 % на 0,1 % за период от три месеца прага за уведомяване за нетните къси позиции в котирани на регламентиран пазар акции. Впоследствие ЕОЦКП поднови това решение през юни, септември и декември 2020 г. 
            
            
               В решението си ЕОЦКП посочва, че пазарните участници, които извършват къси продажби и натрупват значителни нетни къси позиции, биха могли да породят значителен натиск за продаване на акции и необичайни ценови амплитуди. Поради това ЕОЦКП реши да понижи прага за уведомяване на компетентните органи за нетните къси позиции, за да се засили наблюдението на сумарните нетни къси позиции в котирани на регламентиран пазар акции и да се подобри реактивността на ЕОЦКП и компетентните органи при необходимост от по-строги действия. Като цяло компетентните органи докладваха своевременно на ЕОЦКП нетните къси позиции при новия праг и не сигнализираха за конкретен проблем със спазването му от страна на пазарните участници.
            
            
               Когато на 19 март 2021 г. изтече срокът на последната временна мярка на ЕОЦКП за понижаване на прага за уведомяване, органът прецени, че предвидените в член 28 от Регламента за късите продажби условия за предприемане на извънредни мерки вече не са приложими при това правно основание. Въпреки това събитията след избухването на COVID-19 и постигнатата по-добра видимост за компетентните органи за обема на нетните къси позиции убедиха ЕОЦКП, че прагът за уведомяване следва да бъде определен за постоянно на 0,1 %. 
            
            
               На 13 май 2021 г. ЕОЦКП отправи по силата на член 5, параграф 3 от Регламента за късите продажби становище
                  6
                до Комисията за промяна на прага за уведомяване на постоянно равнище от 0,1 % (и всеки 0,1 % над този процент). В становището си ЕОЦКП изложи цялостен емпиричен анализ на уместността да бъдат съобщавани нетните къси позиции между 0,1 % и 0,2 %, сравнявайки го със събраните за прага от 0,2 % данни, и представи заключенията си на Комисията. В изброените по-долу точки са обобщени някои от основните констатации в становището на ЕОЦКП: 
            
            
               ·броят на съобщените от притежателите им нетни къси позиции между 0,1 % и 0,2 % за всеки ISIN възлиза средно на около 40 % от общите нетни къси позиции за март—юни 2020 г., което е огромна част от общите открити в Съюза нетни къси позиции и е възлов елемент на пазарния надзор, тъй като може да представлява ранна индикация за влошаване на пазарните условия;
                     
            
            
               ·нетните къси позиции между 0,1 % и 0,2 % представляват голям дял от нетните къси позиции спрямо абсолютния брой съобщени такива позиции (между 39 % и 44 % за периода) и тяхната пазарна стойност (между 23 % и 33 % за периода);
            
            
               ·въпреки общото възстановяване в редица юрисдикции и на основните европейски борсови индекси, възстановяването все още изостава от финансовите пазари на други големи икономики;
            
            
               ·секторните индекси за банките и застрахователите частично се възстановиха (в сравнение с февруари 2020 г.), но чувствителността към пазарната конюнктура на свързаните с тях ценови амплитуди и суапове за кредитно неизпълнение остава висока, въпреки че се наблюдава тенденция към спад; 
            
            
               ·уведомяването за нетните къси позиции при праг 0,1 % предостави на регулаторните органи по-точни сведения за натрупването на нетни къси позиции на индивидуално, секторно и пазарно равнище. ЕОЦКП можа също така да определи и анализира последиците за целия ЕС;
            
            
               ·уведомяването при праг 0,1 % позволява да се оцени ефектът от забраните за къси продажби (напр. ефект на изместване при юрисдикции, сектори или акции с различна ликвидност), което би могло да помогне на компетентните органи да адаптират бъдещите мерки;
            
            
               ·нарастващата активност на непрофесионалните клиенти може да увеличи вероятността от принудително спешно закриване на късите позиции — рискът от което компетентните органи могат по-добре да установят на ранен етап, тъй като при праг от 0,1 % уведомяването е с по-подробна разбивка;
            
         
         
            
               ·понижаването на прага до 0,1 % за постоянно следва да се приложи безпроблемно, а пределните разходи в тази връзка на пазарните участници — да бъдат незначителни, поради следните причини:
            
            
               i)през 2020 г. и 2021 г. пазарните участници, които извършват къси продажби, вече въведоха системи за наблюдение на позициите над 0,1 % (ниска степен на неизпълнение на нормативните изисквания);
            
            
               ii)по-ниският праг се отнася само за уведомленията до компетентните органи, а не за предназначената за пазара публично оповестявана информация, поради което не би трябвало да се отрази на стратегиите на лицата, притежаващи нетни къси позиции.
            
            
               Констатациите на ЕОЦКП подкрепят скорошните наблюдения на Комисията за дестабилизация на финансовите пазари в резултат на разпространението на COVID-19 в света, изразила се за регулаторните органи и ЕОЦКП в по-често прибягване до извънредни мерки за късите продажби, а за непрофесионалните инвеститори — до по-голям риск от принудително закриване на късите позиции; тази конюнктура показа възловото значение, което има за пазарния надзор постоянното натрупване на сведения за значителните нетни къси позиции в акции. От своя страна Комисията смята, че следва да се избягва несигурност по отношение на регулаторното задължение за уведомяване, както и че правилата и задълженията в тази връзка следва да бъдат стабилни. Най-добрият начин за постигане на стабилност и предвидимост е прагът за уведомяване да се понижи за постоянно на 0,1 %. Този подход е много по-ясен от определянето на прага чрез временна мярка, което поражда несигурност при наближаването на всяка потенциална дата на изтичане на срока.
            
            
               1.2.Предназначение на делегирания регламент
            
            
               Целта на настоящия делегиран регламент е да се промени съответният праг за уведомяване на компетентните органи за значителни нетни къси позиции в акции, определен в член 5, параграф 2 от Регламента за късите продажби, от 0,2 % на 0,1 % (и на всеки 0,1 % над този процент).
            
            
               1.3.Правен контекст
            
            
               Настоящият делегиран регламент се основава на правомощието, посочено в член 5, параграф 4 от Регламента за късите продажби, и на становището на ЕОЦКП, отправено по силата на член 5, параграф 3 от същия регламент. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               ЕОЦКП не проведе консултации във връзка със становището си, тъй като смята, че провеждането на обществена консултация и пълен анализ на разходите и ползите е прекомерно предвид особената неотложност на въпроса. ЕОЦКП сметна, че отражението на кризата с COVID-19, несигурните икономически перспективи и отделянето на реалната икономика от финансовите пазари изискват бързи действия за промяна на прага за уведомяване, за да се осигури на компетентните органи достатъчна видимост с оглед на пазарния надзор. 
            
            
               Проектът на делегиран регламент обаче бе публикуван на портала „По-добро законотворчество“ за четири седмици – от 15 юли до 12 август 20921 г. – с цел получаване на обратна връзка, а в изпълнение на принципите, залегнали в Междуинституционалното споразумение за по-добро законотворчество, бе представен на 19 юли 2021 г. за консултация на експертната група на Европейския комитет по ценни книжа. Получените становища бяха обстойно проучени, преди да се реши да се придвижи процедурата по приемане на делегирания регламент.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правомощието за приемане на делегирани актове е предвидено в член 42 от Регламента за късите продажби.
            
            
               С член 1 от настоящия делегиран регламент се изменя член 5, параграф 2 от Регламента за късите продажби, като прагът за уведомяване на компетентните органи за значителни нетни къси позиции в акции се определя на 0,1 % от емитирания акционерен капитал на съответното дружество и на всеки 0,1 % над този процент.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 27.9.2021 година
            
            
               за изменение на Регламент (ЕС) № 236/2012 на Европейския парламент и на Съвета с промяна на съответния праг за уведомяване за значителни нетни къси позиции в акции
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
         
         
            
               като взе предвид Регламент (ЕС) № 236/2012 на Европейския парламент и на Съвета от 14 март 2012 г. относно късите продажби и някои аспекти на суаповете за кредитно неизпълнение
                  7
               , и по-специално член 5, параграф 4 от него,
            
            
               като има предвид, че:
            
            
               (1)С Регламент (ЕС) № 236/2012 се въвежда задължението компетентните органи да бъдат уведомявани за значителните нетни къси позиции в емитирания акционерен капитал на дружество, чиито акции се търгуват на фондова борса в Съюза, когато тези позиции надхвърлят или паднат под даден съответен праг за уведомяване. Необходимо е Комисията да следи този съответен праг за уведомяване, за да преценява адекватността му с оглед на развитието на финансовите пазари и евентуалната необходимост от промяна, съгласно предоставените ѝ правомощия с член 5, параграф 4 от посочения регламент. 
            
            
               (2)В началото на 2020 г. разпространението на COVID-19 в света породи значителен натиск за продаване на активи и необичайни ценови амплитуди, изразяващи се в значителни по мащаб низходящи ценови спирали, засегнали емитентите от всички сектори на финансовите пазари. Европейският орган за ценни книжа и пазари (ЕОЦКП) упражни правомощията си за намеса при извънредни обстоятелства, за да понижи временно съответния праг за уведомяване за значителни нетни къси позиции в акции, за да подобри както своята, така и на регулаторните органи възможност за наблюдение на действията при тези позиции, да определи дали се налагат по-строги действия и да си осигури реактивност. 
            
            
               (3)По-ниският съответен праг за уведомяване за значителни нетни къси позиции в акции вече е бил в сила дванадесет последователни месеца и поради частично подобрените пазарни условия не може да бъде удължаван като извънредна мярка, поради което е целесъобразно да се оцени ефектът на такава мярка и да се определи дали тя следва да стане постоянна чрез замяна на съществуващия праг. В тази връзка Комисията взе предвид становището
                  8
                на ЕОЦКП от 13 май 2021 г.
            
            
               (4)Разпространението на COVID-19 в света дестабилизира финансовите пазари, което за регулаторните органи и ЕОЦКП се изрази в по-често прибягване до извънредни мерки за късите продажби, а за непрофесионалните инвеститори — до по-голям риск от принудително спешно закриване на късите позиции; скорошните наблюдения на Комисията на тази конюнктура показаха възловото значение, което има за пазарния надзор постоянното натрупване на сведения за значителните нетни къси позиции в акции. По този въпрос в становището си ЕОЦКП посочва, че по-ниският съответен праг за уведомяване значително подобрява прозрачността и наблюдението на значителните нетни къси позиции в акции на индивидуално, секторно и пазарно равнище и оттам — регулаторната ефективност. ЕОЦКП също така посочи, че пределните разходи на пазарните участници за прилагане на нормативните изисквания се очаква да бъдат незначителни, тъй като те от няколко месеца прилагат вече този праг. От своя страна Комисията смята, че следва да се избягва несигурност по отношение на регулаторното задължение за уведомяване, както и че правилата и задълженията в тази връзка следва да бъдат стабилни. При тези съображения и предвид препоръките в становището на ЕОЦКП, с които Комисията е съгласна, е целесъобразно да се измени настоящият съответен праг за уведомяване, като той бъде определен за постоянно на 0,1 %.
            
            
               (5)Поради това Регламент (ЕС) № 236/2012 следва да бъде съответно изменен,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               В член 5 от Регламент (ЕС) № 236/2012 параграф 2 се заменя със следното:
            
            
               „2.Съответният праг за уведомяване е 0,1 % от емитирания акционерен капитал на съответното дружество и всеки 0,1 % над този процент.“
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 27.9.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Регламент (ЕС) № 236/2012 на Европейския парламент и на Съвета от 14 март 2012 г. относно късите продажби и някои аспекти на суаповете за кредитно неизпълнение  (ОВ L 86, 24.3.2012 г., стр. 1).
               
               
                  
                     (2)
                  
                        CESR Model for a pan-European short selling disclosure regime [Модел на ЕКРЦК за общоевропейски режим за оповестяване на късите продажби] (CESR/10-088). Намира се на следния електронен адрес: 
                  https://www.esma.europa.eu/sites/default/files/library/2015/11/10_088.pdf
                   
               
               
                  
                     (3)
                  
                        ESMA‘s technical advice on the evaluation of the Regulation (EU) 236/2012 of the European Parliament and of the Council on short selling and certain aspects of credit default swaps [Техническо становище на ЕОЦКП за оценка на Регламент (ЕС) № 236/2012 на Европейския парламент и на Съвета относно късите продажби и някои аспекти на суаповете за кредитно неизпълнение] (ESMA/2013/614). Намира се на следния електронен адрес: 
                  2013-614_final_report_on_ssr_evaluation.pdf (europa.eu)
               
               
                  
                     (4)
                  
                        ESMA‘s technical advice on the evaluation of the Regulation (EU) 236/2012 of the European Parliament and of the Council on short selling and certain aspects of credit default swaps [Техническо становище на ЕОЦКП за оценка на Регламент (ЕС) № 236/2012 на Европейския парламент и на Съвета относно късите продажби и някои аспекти на суаповете за кредитно неизпълнение] (ESMA 70-145-386). Намира се на следния електронен адрес: 
                  https://www.esma.europa.eu/sites/default/files/library/technical_advice_on_the_evaluation_of_certain_aspects_of_the_ssr.pdf
               
               
                  
                     (5)
                  
                        ESMA70-155-9546. Намира се на следния електронен адрес: 
                  esma70-155-9546_esma_decision_-_article_28_ssr_reporting_threshold.pdf (europa.eu)
               
               
                  
                     (6)
                  
                        ESMA70-156-4262. Намира се на следния електронен адрес: 
                  esma70-156-4262_opinion_for_the_adjustment_of_the_threshold_set_out_in_article_52_of_ssr_0.pdf (europa.eu)
               
               
                  
                     (7)
                  
                        ОВ L 86, 24.3.2012 г., стр. 1. 
               
               
                  
                     (8)
                  
                        ESMA70-156-4262.